pythainlp/thaigov-v2-corpus-22032023 huggingface dataset:
วันพฤหัสบดีที่ 16 กันยายน 2564
โฆษกรัฐบาลเผย นายกฯ พอใจการควบคุมโควิด-19 ชื่นชมทุกฝ่ายร่วมมือกันจนมีสัญญาณดีขึ้น รับมอบหมายลงพื้นที่ตรวจจุดแจก ATK วันแรก ส่งต่อความห่วงใย-กำลังใจจากนายกฯ ถึงประชาชนและแพทย์
โฆษกรัฐบาลเผยนายกฯ พอใจการควบคุมโควิด-19 ชื่นชมทุกฝ่ายร่วมมือกันจนมีสัญญาณดีขึ้นต่อเนื่อง ยอดผู้หายป่วยแซงยอดผู้ติดเชื้อนานกว่า 1 เดือน รับมอบหมายลงพื้นที่ตรวจจุดแจก ATK วันแรก พร้อมส่งต่อความห่วงใย-กำลังใจจากนายกฯ ถึงประชาชนและบุคลากรทางการแพทย์
วันนี้ (16 กันยายน 2564) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจการควบคุมการแพร่ระบาดไวรัสโควิด -19 ในไทย ซึ่งมีสัญญาณดีขึ้นอย่างต่อเนื่อง แนวโน้มผู้ติดเชื้อใหม่มีจำนวนลดลงทั้งในพี้นที่กรุงเทพมหานคร และทั่วประเทศ ที่สำคัญจำนวนยอดผู้ป่วยที่ติดเชื้อโควิด-19 ในส่วนของที่รักษาหายสามารถกลับบ้านได้สถิติสูงกว่ายอดผู้ป่วยที่ติดเชื้อใหม่รายวันติดต่อกันนานกว่าหนึ่งเดือนแล้ว ภาพรวมของยอดผู้ป่วยหายกลับบ้านสะสม (ตั้งแต่วันที่ 1 เมษายน 2564) อยู่ที่ 1,263,130 ราย ในขณะที่ยอดผู้ป่วยสะสมมีจำนวน 1,405,374 ราย โดยยอดผู้ที่อยู่ระหว่างรักษาลดลงเหลืออยู่ที่ 128,728 รายแล้ว ทำให้เห็นว่ามาตรการล็อกดาวน์และการระดมฉีดวัคซีนนั้นเริ่มส่งผลอย่างเป็นรูปธรรม รวมถึงมาตรการทางสังคม และมาตรการป้องกันตนเองแบบครอบจักรวาลด้วย ขณะที่ยอดฉีดวัคซีนของไทยอยู่ที่ 42,857,349 โดส แบ่งเป็นเข็มแรก 28,214,813 ราย ฉีดครบโดส (2 เข็ม) จํานวน 13,850,965 ราย และฉีดเข็ม 3 (Booster dose) แล้วจำนวน 790,863 ราย
โฆษกประจำสำนักนายกรัฐมนตรี กล่าวอีกว่า ในวันนี้ได้เดินทางลงพื้นที่ตรวจเยี่ยมจุดให้บริการฉีดวัคซีน และจุดบริการแจกชุดตรวจโควิด-19 ด้วยตนเอง Antigen Test Kit (ATK) ฟรี ให้กับประชาชนคนละ 2 ชุด เป็นวันแรก ณ โรงพยาบาลศิริราช เพื่อนำความห่วงใยและกำลังใจจากนายกรัฐมนตรีส่งต่อถึงพี่น้องประชาชนและบุคลากรทางการแพทย์ ตลอดจนผู้ปฎิบัติหน้าที่ทุกคน นอกจากนี้ ยังได้ร่วมกับ ดร.แคทลีน มาลีนนท์ ประธานเจ้าหน้าที่บริหารไทยโซล่าร์ เอนเนอร์ยี่ จำกัด (มหาชน) พร้อมกลุ่มเพื่อนธนกร จัดซื้ออาหารจากผู้ประกอบการร้านอาหารที่ได้รับผลกระทบจากโควิด-19 แจกจ่ายให้กับพี่น้องประชาชนและบุคลากรทางการแพทย์ โดยมี รศ.นพ.วิศิษฎ์ วามวาณิชย์ ผู้อำนวยการโรงพยาบาลศิริราช เป็นผู้รับมอบ
“การควบคุมการแพร่ระบาดโควิด-19 ของไทยที่มีสัญญาณดีขึ้น สะท้อนความร่วมมือร่วมใจของประชาชน เชื่อว่าต่อจากนี้สถานการณ์จะดีขึ้นเรื่อยๆ อย่างแน่นอน รัฐบาลให้ความสำคัญกับการเร่งฉีดวัคซีนให้กับทุกกลุ่มตามแผน ซึ่งนอกจากวัคซีนแล้ว ยังสร้างโอกาสให้กับกิจการเพื่อให้สามารถเปิดบริการตามมาตรการควบคุมโรคแนวใหม่ Smart Control and Living with COVID-19 ซึ่งมีการกระจายชุดตรวจ ATK 8.5 ล้านชุดให้กับพี่น้องประชาชน เริ่มต้นในพื้นที่ที่มีความเสี่ยงก่อน และจะทยอยแจกทั่วประเทศ เพื่อให้ประเทศเดินหน้ากิจกรรมทางเศรษฐกิจต่อไปได้” นายธนกร กล่าว
วันอังคารที่ 7 ธันวาคม 2564
รมว.อว. เป็นประธานเปิดการประชุมวิชาการด้านอิสลามศึกษาและมุสลิมศึกษาระดับชาติ ครั้งที่ 6 พร้อมกล่าวปาฐกถาพิเศษ
รมว.อว. เป็นประธานเปิดการประชุมวิชาการด้านอิสลามศึกษาและมุสลิมศึกษาระดับชาติ ครั้งที่ 6 พร้อมกล่าวปาฐกถาพิเศษ
(1 ธันวาคม 2564) ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เป็นประธานเปิดการประชุมวิชาการด้านอิสลามศึกษาและมุสลิมศึกษาระดับชาติ ครั้งที่ 6 หัวข้อ อิสลามศึกษาและมุสลิมศึกษาในยุคโควิดและหลังโควิด : ประสบการณ์และความท้าทายของมนุษยชาติ พร้อมกล่าวปาฐกถาพิเศษ เรื่อง “โลกมุสลิมในสายตาของรัฐมนตรี อว. : ประสบการณ์วิจัยและแง่คิด” ผ่านระบบ Zoom ณ ห้องประชุมรัฐมนตรี ชั้น 2 สป.อว.
ศ.(พิเศษ) ดร.เอนก เผยว่า ความรู้สึกที่ได้ศึกษาด้วยตัวเองมาประมาณ 3-4 กว่าปี สาเหตุที่สนใจเรื่องของของโลกมุสลิมและอิสลาม ที่ไม่จำกัดแค่เฉพาะ 3 จังหวัดภาคใต้หรือไม่จำกัดเฉพาะที่ๆ มีชาวอิสลามหรือชาวมุสลิมเท่านั้น แต่หมายถึงอิสลามและมุสลิมที่เป็นระดับโลก “สำหรับการเดินทางไปประเทศอีหร่าน ได้เปลี่ยนความคิดที่มีต่อมุสลิมและอิสลามไป ผมได้ตระหนักว่าเป็นชาติที่ยิ่งใหญ่มากหลังจากที่มีอิสลามเข้าไปแล้ว ชาวมุสลิมมีสุนทรียะ มีศิลปกรรมที่สวยมาก ตอนไปประเทศซีเรียก็สวยงามมากเพราะสร้างขึ้นบนพื้นฐานเดิมของโรมัน ซีเรียไม่ได้มีแต่มุสลิมอิสลาม ซีเรียเดิมเป็นโรมันโบราณ แต่ก็ได้เห็นอิสลามพัฒนาและต่อยอดไปสวยงามมาก จากนั้นก็เริ่มสนใจประวัติศาสตร์ อิสลามขยายตัวรวดเร็วมากส่วนหนึ่งก็มาจากอิทธิพลของศาสนา ส่วนประวัติศาสตร์สเปนก็ได้รับอะไรดี ๆ ของมุสลิมของอิสลามเยอะมาก เพราะว่าตั้งแต่แต่ ค.ศ. 700 จนถึง ประมาณ ค.ศ. 1600-1700 ก็ถือว่าเป็นสิ่งที่นำหน้าที่สุดของโลก มีวิทยาศาสตร์ที่ก้าวหน้ามาก อันนี้ก็จะไม่ตรงกับความรู้สึกหรือความรู้คนไทย คนไทยรู้จักอิสลามเพราะว่าศาสนาของคนจำนวนหนึ่งในประเทศไทยและก็ของประเทศใกล้เคียง ที่คนในเอเชียสนใจรับศาสนาอิสลามเข้ามาเพราะคนแถบนี้เห็นว่าคนมุสลิมคนอิสลามเก่ง มีความรู้ เดินเรือเก่ง ค้าขายเก่งและร่ำรวย”
วันพฤหัสบดีที่ 30 กันยายน 2564
สธ.เซ็นสัญญาซื้อวัคซีนแอสตร้าเซนเนก้า 60 ล้านโดสสำหรับปี 2565
รองนายกรัฐมนตรีและรัฐมนตรีว่าการกระทรวงสาธารณสุขเป็นประธานพิธีลงนามสัญญาจัดซื้อวัคซีนแอสตร้าเซนเนก้า 60 ล้านโดสวงเงินประมาณ 18,000 ล้านบาท สำหรับการฉีดเน้นเป็นเข็มกระตุ้นในปี 2565 จัดส่งให้ครบภายใน 3 ไตรมาส
วันนี้ (29 กันยายน 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานพิธีลงนามสัญญาวัคซีนโควิด 19 แอสตร้าเซนเนก้า สำหรับปี 2565 ระหว่าง นพ.โอภาส การย์กวินพงศ์ อธิบดีกรมควบคุมโรค และนายเจมส์ ทีก ประธานบริษัท แอสตร้าเซนเนก้า (ประเทศไทย) จำกัด
นายอนุทินกล่าวว่า กระทรวงสาธารณสุขลงนามจัดซื้อวัคซีนแอสตร้าเซนเนก้าสำหรับปี 2564 จำนวน 61 ล้านโดส ซึ่งเป็นวัคซีนที่ผลิตภายในประเทศไทยที่ได้รับการถ่ายทอดเทคโนโลยีการผลิต โดยทยอยผลิตและจัดส่งให้ประเทศไทยอย่างต่อเนื่อง ทั้งหมดเป็นไปตามสัญญา ทำให้ประเทศไทยสามารถจัดหาและดำเนินการกระจายและฉีดวัคซีนโควิด 19 ได้ตามแผนและเป้าหมายที่วางไว้ คาดว่าภายในสิ้นปี 2564 จะสามารถฉีดเข็ม 1 ได้ร้อยละ 85 ของประชากร และเข็ม 2 ครอบคลุมร้อยละ 74 ซึ่งขณะนี้ได้นำแอสตร้าเซนเนก้ามาฉีดเป็นเข็มที่ 2 ของสูตรไขว้ซิโนแวคตามด้วยแอสตร้าเซนเนก้าห่างกัน 3-4 สัปดาห์ รวมถึงเป็นเข็มกระตุ้นให้แก่ผู้รับซิโนแวคครบ 2 เข็ม และอาจเป็นเข็มที่ 1 ของสูตรไขว้กับไฟเซอร์ต่อไป เพื่อให้ได้ภูมิคุ้มกันที่สูงขึ้น
สำหรับปี 2565 รัฐบาลมีการเจรจากับผู้ผลิตวัคซีนต่าง ๆ เพื่อจัดหาวัคซีนฉีดเน้นเป็นเข็มกระตุ้น ซึ่งมีการจัดหาไว้อย่างเพียงพอ ล่าสุด คณะรัฐมนตรี (ครม.) มีมติเห็นชอบการจัดซื้อวัคซีนแอสตร้าเซนเนก้าสำหรับปี 2565 จำนวน 60 ล้านโดส จึงเป็นที่มาของการลงนามในวันนี้ เพื่อให้เกิดความต่อเนื่องของการผลิตจากโรงงานภายในประเทศไทยและทยอยจัดส่งในไตรมาสแรก 15 ล้านโดส ไตรมาสที่ 2 จำนวน 30 ล้านโดส และไตรมาสที่ 3อีกจำนวน 15 ล้านโดส นอกจากนี้ประเทศไทยยังได้รับสิทธิพิเศษเป็นประเทศแรกๆ กรณีบริษัทพัฒนาวัคซีนรุ่นที่ 2ซึ่งครอบคลุมสายพันธุ์กลายพันธุ์ต่างๆ ได้สำเร็จ หรือสามารถใช้เป็นวัคซีนสำหรับกลุ่มเด็กได้ จะสามารถเปลี่ยนเป็นวัคซีนรุ่นล่าสุดได้ ซึ่งจะเป็นประโยชน์ต่อประชาชนและประเทศไทยอย่างมาก
“วัคซีนแอสตร้าเซนเนก้าเป็นส่วนหนึ่งที่ช่วยทำให้แผนกระจายวัคซีนและแผนการฉีดวัคซีนของประเทศไทยบรรลุเป้าหมาย เพื่อสร้างภูมิคุ้มกันโรคให้กับประชาชนสามารถป้องกันควบคุมการระบาดของโรคได้ดียิ่งขึ้นต้องขอขอบคุณผู้ที่เกี่ยวข้องทุกท่านที่ได้ช่วยให้การจัดหาวัคซีนครั้งนี้สำเร็จเป็นไปด้วยความเรียบร้อย ซึ่งรัฐบาลไทยหวังเป็นอย่างยิ่งว่าจะได้รับความร่วมมือในการจัดหาวัคซีนด้วยดีตลอดไป” นายอนุทินกล่าว
****************************** 29 กันยายน 2564
วันอังคารที่ 5 กรกฎาคม 2565
สำนักงานสลากกินแบ่งรัฐบาล (GLO) ลงพื้นที่เยี่ยมเยียนพบปะ จุดจำหน่ายสลาก 80 ระบุสิงหาคมนี้ มีจุดจำหน่ายทั่วประเทศกว่า 1,000 จุด
สำนักงานสลากกินแบ่งรัฐบาลลงพื้นที่พบปะตัวแทนจำหน่ายตามโครงการสลาก 80 เขตสวนหลวง วัฒนา และบางกะปิ เพื่อพูดคุย รับฟัง ตลอดจนแลกเปลี่ยนความคิดเห็นเกี่ยวกับการดำเนินโครงการสลาก 80
วันนี้ (4 กรกฎาคม 2565) เวลา 08.30 น. สำนักงานสลากกินแบ่งรัฐบาล นำโดย พันโท หนุน ศันสนาคม ผู้อำนวยการสำนักงานสลากกินแบ่งรัฐบาล พร้อมด้วยนายทวีป วุฒิบาทุกาจิตต์ รองผู้อำนวยการ ลงพื้นที่พบปะตัวแทนจำหน่ายตามโครงการสลาก 80 เขตสวนหลวง วัฒนา และบางกะปิ เพื่อพูดคุย รับฟัง ตลอดจนแลกเปลี่ยนความคิดเห็นเกี่ยวกับการดำเนินโครงการสลาก 80 ซึ่งสำนักงานฯ เริ่มดำเนินการมาเป็นเวลากว่า 1 ปี ขณะนี้ เป็นที่รู้จักและมีประชาชนให้ความสนใจซื้อสลากโครงการดังกล่าว ผ่านแอปพลิเคชั่นเป๋าตัง อย่างแพร่หลาย
พันโท หนุน ศันสนาคม ผู้อำนวยการ กล่าวว่า โครงการสลาก 80 เป็นโครงการนำร่องในการแก้ไขปัญหาสลากเกินราคา ที่ทำให้ประชาชนสามารถหาซื้อสลากตามราคาได้จากจุดจำหน่ายของโครงการที่กระจายอยู่ในจังหวัดต่างๆ ทั่วประเทศ โดยการซื้อขายสลาก จะเป็นการทำรายการผ่านแอปเป๋าตัง และถุงเงิน เพื่อเป็นไปตามวิถีชีวิตใหม่ หรือ New Normal ไร้การสัมผัส ทำให้ผู้ซื้อสามารถซื้อสลากได้ในราคา 80 บาท ทั้งนี้ กว่า 1 ปีที่ได้ดำเนินการมา ปัจจุบันมีจุดจำหน่ายกระจายอยู่ทั่วประเทศ ทั้งหมด 754 จุด และตั้งแต่เดือนสิงหาคมนี้เป็นต้นไป จะมีจุดจำหน่ายสลาก 80 ทั่วประเทศ 1,077 จุด สำหรับการลงพื้นที่เยี่ยมเยียนพบปะตัวแทนจำหน่าย ณ จุดจำหน่ายสลาก ทั้ง 3 จุดในวันนี้ ก็เพื่อพบปะ พูดคุย รับฟังข้อกังวลใจและข้อคิดเห็นของตัวแทนจำหน่ายตามโครงการสลาก 80 เกี่ยวกับสถานการณ์การจำหน่ายสลากในปัจจุบัน โดยในวันพรุ่งนี้ สำนักงานฯ จะลงพื้นที่เยี่ยมเยียนพบปะจุดจำหน่ายสลาก ในเขตทวีวัฒนา บางแค และนนทบุรี และห้วงเวลาต่อจากนี้ สำนักงานฯ จะลงพื้นที่เยี่ยมเยียนจุดจำหน่ายสลาก 80 ตามภูมิภาคต่างๆ อย่างต่อเนื่อง เพื่อจะได้พบปะ รับฟังและพูดคุยแลกเปลี่ยน ข้อคิดเห็นต่างๆ ของตัวแทนจำหน่ายอย่างใกล้ชิดต่อไป ผู้อำนวยการกล่าวในตอนท้าย
วันอังคารที่ 15 กุมภาพันธ์ 2565
รถไฟฟ้าชานเมืองสายสีแดงเพิ่มทางเลือกใหม่ให้แก่ผู้โดยสาร เปิดจำหน่ายบัตรโดยสารประเภทรายเดือน 30 วัน 30 เที่ยว ช่วยแบ่งเบาภาระของผู้โดยสารจากภาวะเศรษฐกิจในปัจจุบัน
รถไฟฟ้าชานเมืองสายสีแดงเพิ่มทางเลือกใหม่ในการเดินทางให้แก่ผู้โดยสารเปิดจำหน่ายบัตรโดยสารประเภทรายเดือน 30 วัน 30 เที่ยว ที่ถือว่ามีความประหยัด และคุ้มค่า ซึ่งจะช่วยแบ่งเบาภาระของผู้โดยสารจากภาวะเศรษฐกิจในปัจจุบันได้
รถไฟฟ้าชานเมืองสายสีแดงเพิ่มทางเลือกใหม่ในการเดินทางให้แก่ผู้โดยสารเปิดจำหน่ายบัตรโดยสารประเภทรายเดือน 30 วัน 30 เที่ยว ที่ถือว่ามีความประหยัด และคุ้มค่า ซึ่งจะช่วยแบ่งเบาภาระของผู้โดยสารจากภาวะเศรษฐกิจในปัจจุบันได้ตามนโยบายของรัฐมนตรีว่าการกระทรวงคมนาคม เมื่อวันที่ 14 กุมภาพันธ์ 2565 ที่ผ่านมา
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด หรือผู้ให้บริการรถไฟฟ้าชานเมืองสายสีแดง กระทรวงคมนาคม เปิดเผยว่าเมื่อวันที่ 14 กุมภาพันธ์ 2565 ที่ผ่านมาบริษัทได้เริ่มเปิดจำหน่ายบัตรโดยสารประเภทรายเดือน 30 วัน 30 เที่ยว ที่ถือว่าเป็นทางเลือกใหม่ให้แก่ผู้โดยสาร และเป็นทางเลือกที่มีความประหยัด และคุ้มค่า ซึ่งจะช่วยแบ่งเบาภาระของผู้โดยสารจากภาวะเศรษฐกิจในปัจจุบันได้ตามนโยบายของรัฐมนตรีว่าการกระทรวงคมนาคม เนื่องจากบัตรโดยสารประเภทรายเดือน 30 วัน 30 เที่ยว ราคา 750 บาท (ราคานี้ไม่รวมค่าธรรมเนียมการออกบัตร 50 บาท) หากคำนวณแล้วจะเฉลี่ยเที่ยวละ 25 บาท เดินทางจากรังสิต - ตลิ่งชัน ระยะทาง 41 กิโลเมตร ประหยัดสูงสุดเพียง 0.60 บาทต่อกิโลเมตร สำหรับข้อกำหนดการใช้บัตรโดยสารประเภทรายเดือน 30 วัน 30 เที่ยว มีดังนี้
: ผู้โดยสารจะไม่สามารถขอคืนเงินได้ในทุกกรณี
: ผู้โดยสารสามารถเติมมูลค่าเที่ยวเดินทางได้ที่ห้องจำหน่ายตั๋วโดยสารเท่านั้น
: วันหมดอายุ 30 วันจะเริ่มนับตั้งแต่เข้าใช้งานครั้งแรก
: เมื่อซื้อบัตรโดยสารแล้วจะต้องใช้เดินทางภายใน 45 วัน มิฉะนั้นจำนวนเที่ยวเดินทางจะถูกตัดเหลือ 0 เที่ยว ,
: หากบัตรโดยสารวันหมดอายุหรือเที่ยวเดินทางหมด สามารถเติมเที่ยวใหม่ได้ ตามเงื่อนไขที่บริษัทฯกำหนด
: กรณีเติมเที่ยวเดินทาง จะนับวันหมดอายุของบัตรโดยสารใหม่ทันที
: กรณีเติมเที่ยวเดินทางต้องมีเที่ยวเดินทางคงเหลือน้อยกว่า 50 เที่ยว
โดยหลังจากเปิดจำหน่ายบัตรดังกล่าววันแรกปรากฏว่าได้รับความสนใจจากผู้โดยสารสอบถามเพื่อหาซื้อบัตรดังกล่าว เป็นจำนวนมาก
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันจันทร์ที่ 21 มีนาคม 2565
รัฐมนตรีว่าการกระทรวงยุติธรรมถกคณะกรรมการคุมประพฤติ เตรียมพร้อมรับกฎหมาย JSOC เผยตั้งศูนย์คุมประพฤติภาคประชาชนนำร่องแล้ว 12 แห่ง
รัฐมนตรีว่าการกระทรวงยุติธรรมถกคณะกรรมการคุมประพฤติ เตรียมพร้อมรับกฎหมาย JSOC เผยตั้งศูนย์คุมประพฤติภาคประชาชนนำร่องแล้ว 12 แห่ง เล็ง เดือน ส.ค. เปิดให้ครบทุกจังหวัด ฝากคณะกรรมการเสนอแนะมาตรการที่เป็นประโยชน์
เมื่อเวลา 13.30 น. ที่กระทรวงยุติธรรม มีการประชุมคณะกรรมการคุมประพฤติ โดยมีนายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุม พร้อมด้วย ว่าที่ ร.ต.ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม พ.ต.ท.วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน นายโฆสิต สุวินิจจิต คณะที่ปรึกษารัฟฐมนตรีว่าการกระทรวงยุติธรรม นายชาญเชาวน์ ไชยานุกิจ อดีตปลัดกระทรวงยุติธรรม นพ.พรเทพ ศิริวนารังสรรค์ กรรมการผู้ทรงคุณวุฒิ นางธารินี แสงสว่าง รองอธิบดีกรมคุมประพฤติ นายณัฐกร จำปาทอง ผู้อำนวยการสถาบันกัลยาณ์ราชนครินทร์ และกรรมการร่วมการประชุม
นายสมศักดิ์ กล่าวว่า ขณะนี้ร่าง พ.ร.บ.ป้องกันการกระทำผิดซ้ำในความผิดเกี่ยวกับเพศหรือที่ใช้ความรุนแรง หรือร่างกฎหมาย JSOC ขณะนี้อยู่ในชั้นการพิจารณาของวุฒิสภา ถือว่ากฎหมายมีชีวิตแล้ว ไม่มีปัญหา อีกไม่นานได้ใช้แน่นอน ดังนั้นเราต้องมีการเตรียมความพร้อมเพื่อรองรับ เช่น โครงการนำอุปกรณ์อิเล็กทรอนิกส์ติตตามตัว (กำไลEM) มาใช้ โดยที่ผ่านมา กรมคุมประพฤติ ได้นำ กำไล EM มาใช้พร้อมเปิดศูนย์ควบคุม EMCC ขึ้น โดยขณะนี้มีผู้ที่รับการติดกำไล EM ไปแล้ว 87,712 คน ซึ่งจากผลสำรวจประชาชน ร้อยละ 89 เห็นด้วยกับการนำกำไล EM มาใช้เพื่อป้องกันผิดซ้ำ และทำให้ผู้ใส่มีพฤติกรรมที่ดีขึ้น ซึ่งการใช้ที่ผ่านมาสามารถลดความแออัดในเรือนจำ ลดการกระทำผิดซ้ำ ประหยัดงบประมาณในการดูแลผู้ต้องขัง ผู้กระทำผิดได้รับโอกาสสู่สังคม และจะนำไปใช้กับ โครงการนิคมอุตสาหกรรมราชทัณฑ์ อีกด้วย
นายสมศักดิ์ กล่าวอีกว่า ตนได้รับการรายงานจากกรมคุมประพฤติ ว่ามีนโยบายจัดตั้งศูนย์คุมประพฤติภาคประชาชน เพื่อเป็นศูนย์กลางในการสนับสนุนภารกิจในการคุมความประพฤติในพื้นที่ เช่น การรับรายงานตัว เน้นการทำงานร่วมกับชุมชน อาสาสมัครคุมประพฤติและหน่วยงานภาคี เพื่อติตตามผู้ถูกคุมประพฤติและรองรับกฎหมาย JSOC ในพื้นที่ ปัจจุบันเปิดไปแล้ว 12 แห่งเป็นต้นแบบ อาทิ กรุงเทพฯ อยุธยา ระยอง อุดรธานี สงขลา และภายในเดือน สิงหาคมจะเปิดให้ครบทุกจังหวัดทั่วประเทศ ซึ่งตรงส่วนนี้ตนอยากให้อาสาสมัครคุมประพฤติช่วยประชาสัมพันธ์งานต่างๆ ของกระทรวงยุติธรรมอีกแรงหนึ่งด้วย นอกจากนี้ตนอยากฝากคณะกรรมการทุกท่านไปดู เรื่องมาตรการต่างๆ ของแนวทางพัฒนาการดำเนินงานด้านพฤตินิสัยผู้กระทำผิด หรือมาตรการอื่นๆ ที่เป็นประโยชน์ หากมีอะไรที่ทำเพิ่มเติมได้ก็ขอให้เสนอแนะเข้ามา
วันเสาร์ที่ 11 มิถุนายน 2565
ข่าวดี! รัฐบาลประสานประเทศจีน ส่งนักศึกษาไทยกลับไปเรียนต่อแล้ว 76 คน รอบต่อไปเร็ว ๆ นี้
.....
การแพร่ระบาดของโรคโควิด-19 ส่งผลกระทบต่อนักศึกษาไทยที่เรียนในประเทศจีน ทำให้ไม่สามารถกลับไปเรียนต่อได้ และต้องเปลี่ยนระบบการเรียนมาเป็นออนไลน์แทน จากปัญหาที่เกิดขึ้น นายกฯ ได้ติดตามอย่างต่อเนื่องและมีความห่วงใยต่อนักศึกษากลุ่มดังกล่าว พร้อมกำชับให้หน่วยงานที่เกี่ยวข้องคอยดูแลอย่างใกล้ชิด
.
ล่าสุด กระทรวงการต่างประเทศ เผยว่าได้ประสานงานกับประเทศจีนอย่างต่อเนื่อง และเริ่มอนุญาตให้นักศึกษาไทยเดินทางเข้าประเทศได้ ซึ่งต้องพิจารณาตามความจำเป็นและความพร้อมของนักศึกษาด้วย โดยช่วงเดือน ก.พ. 65 ที่ผ่านมา มีนักศึกษาไทยสามารถกลับไปเรียนต่อแล้ว 76 คน ซึ่งเป็นการอนุญาตเดินทางเข้าประเทศแบบเที่ยวบินเช่าเหมาลำ และปัจจุบันกำลังอยู่ระหว่างประสานงานเพิ่มเติม เพื่อส่งนักศึกษาไทย ชุดที่ 2 กลับไปเรียนต่อ
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 17 มิถุนายน 2564
สธ. เสวนา “ฟ้าทะลายโจร” สมุนไพรไทย วิกฤต COVID-19
กระทรวงสาธารณสุข หนุนการใช้ “ฟ้าทะลายโจร” สมุนไพรไทยในวิกฤต COVID-19 พัฒนาต่อยอดเชิงธุรกิจ พร้อมเร่งวิจัยประสิทธิผลและประสิทธิภาพฟ้าทลายโจรด้วยวิจัยมาตรฐาน สร้างความมั่นใจประชาชนด้วยหลักวิทยาศาสตร์
กระทรวงสาธารณสุข หนุนการใช้ “ฟ้าทะลายโจร” สมุนไพรไทยในวิกฤตCOVID-19 พัฒนาต่อยอดเชิงธุรกิจพร้อมเร่งวิจัยประสิทธิผลและประสิทธิภาพฟ้าทลายโจรด้วยวิจัยมาตรฐาน สร้างความมั่นใจประชาชนด้วยหลักวิทยาศาสตร์
วันนี้ (17 มิถุนายน 2564) ที่กรมการแพทย์แผนไทยและการแพทย์ทางเลือก จ.นนทบุรี นายแพทย์เกียรติภูมิ วงศ์รจิตปลัดกระทรวงสาธารณสุข พร้อมด้วยแพทย์หญิงอัมพร เบญจพลพิทักษ์ อธิบดีกรมการแพทย์แผนไทยและการแพทย์ทางเลือก เปิดเสวนาวิชาการ “ฟ้าทะลายโจร” สมุนไพรไทยในวิกฤตCOVID-19 เพื่อสื่อสารนโยบายสถานการณ์การใช้สมุนไพร เผยแพร่ข้อมูลทางวิชาการที่ถูกต้อง พร้อมแลกเปลี่ยนประสบการณ์การทำงานด้านการแพทย์แผนไทยในสถานการณ์ของโรคระบาด COVID-19 โดยมีวิทยากรผู้ทรงคุณวุฒิ ผู้เชี่ยวชาญด้านสมุนไพร นักวิชาการ แพทย์แผนปัจจุบัน แพทย์แผนไทย เภสัชกร พยาบาล และผู้ที่สนใจเข้าร่วมกว่า 500 คน
นายแพทย์เกียรติภูมิกล่าวว่า ประเทศไทยได้นำยาสมุนไพร “ฟ้าทะลายโจร” ใช้ในผู้ป่วยโควิด เป็นอีกทางเลือกที่ได้รับการยอมรับ และพร้อมนำไปช่วยในการรักษาควบคู่กับการแพทย์แผนปัจจุบันเป็นสมุนไพรที่ถูกบรรจุไว้ในบัญชียาหลักแห่งชาติ มีสารสำคัญ คือ “แอนโดรกราโฟไลด์” มีประสิทธิภาพหลายอย่าง ผลการวิจัยการใช้ยาสารสกัดฟ้าทะลายโจรขนาดสูงต่อผู้ป่วยโรคโควิด 19 พบมีฤทธิ์ในการฆ่าเชื้อและยับยั้งการแบ่งตัวของไวรัสได้แต่หากนำมาใช้ในปริมาณที่แตกต่างกันก็จะมีประสิทธิภาพที่แตกต่างกันไป ดังนั้น เมื่อป่วยควรใช้ในปริมาณตามคำแนะนำของแพทย์
“เวทีการเสวนาในวันนี้ นอกจากจะเป็นการเผยแพร่ข้อมูลทางวิชาการ แลกเปลี่ยนประสบการณ์การทำงาน รวมทั้งพัฒนาต่อยอดการแพทย์แผนไทยให้เข้มแข็งให้มีความหลากหลายมากยิ่งขึ้นแล้ว ยังสามารถนำไปพัฒนาเป็นธุรกิจได้ โดยต้องมีการวางแผนที่ดีตั้งแต่ต้นน้ำ กลางน้ำ ปลายน้ำ โดยใช้วิทยาศาสตร์การแพทย์มาช่วยพัฒนาสมุนไพรในการดูแลผู้ป่วย ขอให้ยอมรับความหลากหลายและหารือให้ได้แนวทางปฎิบัติที่เหมาะสม โดยยึดหลักความปลอดภัยเป็นสำคัญ ซึ่งขณะนี้กรมการแพทย์แผนไทยฯได้ทำวิจัยแบบRCT (Randomised control trial)ซึ่งเป็นมาตรฐานการทดลองทางคลินิก เพื่อตรวจสอบประสิทธิผลและประสิทธิภาพ เป็นวิธีการชั้นสูงสำหรับรองรับการใช้ยาสมุนไพรนี้ได้ชัดเจน” นายแพทย์เกียรติภูมิกล่าว
ด้านแพทย์หญิงอัมพร เบญจพลพิทักษ์ อธิบดีกรมการแพทย์แผนไทยและการแพทย์ทางเลือก กล่าวว่าขณะนี้กรมการแพทย์แผนไทยและการแพทย์ทางเลือก ได้นำยาสมุนไพร “ฟ้าทะลายโจร” เข้ามาใช้ในผู้ป่วยโควิด 19อย่างกว้างขวาง อาทิ ศูนย์แรกรับนิมิบุตร โรงพยาบาลบุษราคัม และในเรือนจำที่มีผู้ป่วยโควิด ซึ่งการจัดเวทีเสวนาวิชาการในครั้งนี้ ได้มีการเผยแพร่ข้อมูลทางวิชาการที่ถูกต้องและทันเหตุการณ์ เกี่ยวกับสมุนไพร “ฟ้าทะลายโจร” พร้อมแลกเปลี่ยนประสบการณ์การทำงานของแพทย์แผนไทยและสหวิชาชีพในสถานการณ์ของโรคระบาดCOVID-19 ที่เป็นประโยชน์ต่อบุคลากรด้านสาธารณสุข โดยสามารถนำชมข้อมูลย้อนหลังได้ทางเว็บไซต์และเฟสบุ๊คกรมการแพทย์แผนไทยและการแพทย์ทางเลือกได้อีกด้วย
*********************************** 17 มิถุนายน 2564
*****************************************
วันเสาร์ที่ 16 เมษายน 2565
สุขสันต์วันสงกรานต์
สุขสันต์วันสงกรานต์ นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม
สุขสันต์วันสงกรานต์
“สงกรานต์วิถีใหม่
ร่วมสืบสานประเพณีไทย
ดูแลรักษาสุขภาพกันด้วยนะครับ“
“เพื่อคนที่คุณรัก ด้วยความห่วงใย
จากใจกระทรวงอุตสาหกรรม”
นายสุริยะ จึงรุ่งเรืองกิจ
รัฐมนตรีว่าการกระทรวงอุตสาหกรรม
วันพฤหัสบดีที่ 25 สิงหาคม 2565
รองนายกฯ วิษณุ มีกำหนดการลงพื้นที่ จ.สงขลา เตรียมเป็นประธานในพิธีบรรจุอัฐิ พลเอก เปรม ติณสูลานนท์-พิธีบวงสรวงวางศิลาฤกษ์อาคาร “เกิดมาต้องตอบแทน บุญคุณแผ่นดิน” 26 ส.ค.นี้
โฆษกรัฐบาลเผย รองนายกฯ วิษณุ มีกำหนดการลงพื้นที่ จ.สงขลา เตรียมเป็นประธานในพิธีบรรจุอัฐิ พลเอก เปรม ติณสูลานนท์-พิธีบวงสรวงวางศิลาฤกษ์อาคาร “เกิดมาต้องตอบแทน บุญคุณแผ่นดิน” พร้อมเปิดศูนย์ผ่าตัดหัวใจ 99 ปี รัฐบุรุษฯ 26 ส.ค.นี้
วันที่ 25 สิงหาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า นายวิษณุ เครืองาม รองนายกรัฐมนตรี มีกำหนดการลงพื้นที่จังหวัดสงขลาเพื่อปฏิบัติภารกิจในวันศุกร์ที่ 26 สิงหาคม 2565 โดยในช่วงเช้า เวลาประมาณ 09.30 น. รองนายกรัฐมนตรีจะเป็นประธานในพิธีบรรจุอัฐิ พลเอก เปรม ติณสูลานนท์ ณ สวนประวัติศาสตร์ พลเอก เปรม ติณสูลานนท์ ตำบลพะวง อำเภอเมืองสงขลา จังหวัดสงขลา ซึ่งรองนายกรัฐมนตรีในฐานะประธานมูลนิธิสวนประวัติศาสตร์ พลเอก เปรม ติณสูลานนท์ จะได้กล่าวคำสดุดีและทำพิธีบำเพ็ญกุศลอัฐิ พลเอก เปรม ติณสูลานนท์ ก่อนเชิญอัฐิพลเอก เปรม ติณสูลานนท์ บรรจุใต้ฐานอนุสาวรีย์ฯ และจะเยี่ยมชมหอประวัติ พลเอก เปรม ติณสูลานนท์
จากนั้นในช่วงบ่าย รองนายกรัฐมนตรีจะเป็นประธานในพิธีบวงสรวงวางศิลาฤกษ์อาคาร “เกิดมาต้องตอบแทน บุญคุณแผ่นดิน” และ พิธีเปิด “ศูนย์ผ่าตัดหัวใจ 99 ปี รัฐบุรุษ พลเอก เปรม ติณสูลานนท์” ณ อาคารศรีเวชวัฒน์ โรงพยาบาลสงขลานครินทร์ คณะแพทยศาสตร์ มหาวิทยาลัยสงขลานครินทร์ อำเภอหาดใหญ่ จังหวัดสงขลา ซึ่งเป็นศูนย์ฯ เพื่อการพัฒนาศักยภาพพร้อมเพิ่มขีดความสามารถในการรักษาพยาบาลและการผ่าตัดผู้ป่วยโรคหัวใจแบบครบวงจร อีกทั้งยังเป็นศูนย์รวมความศรัทธาในคุณงามความดี ของ พลเอก เปรม ติณสูลานนท์
ต่อจากนั้น รองนายกรัฐมนตรีจะเดินทางไปตรวจเยี่ยมการบริหารจัดการอาคารผู้ป่วยชั่วคราว พร้อมมอบอาหารและเครื่องอุปโภคบริโภคสำหรับผู้ป่วยและญาติ ให้แก่เจ้าหน้าที่ผู้ปฏิบัติงานอาคารเย็นศิระ ที่อาคารเย็นศิระ โรงพยาบาลสงขลานครินทร์ ภายในวัดโคกนาว อรรถกระวีสุนทร ตำบลคอหงส์ อำเภอหาดใหญ่ จังหวัดสงขลา ซึ่งอาคารแห่งนี้จัดสร้างขึ้นตามแนวพระราชปณิธานของพระบาทสมเด็จพระบรมชนกาธิเบศร มหาภูมิพลอดุลยเดชมหาราชบรมนาถบพิตร เพื่อเป็นที่พักของผู้ป่วยและญาติที่ขาดแคลนทุนทรัพย์และมารับการรักษาที่โรงพยาบาลสงขลานครินทร์ ช่วยอำนวยความสะดวกและประหยัดค่าเดินทาง พร้อมบริการประชาชนให้สามารถเข้าถึงการรักษาพยาบาลที่ดีได้ อีกทั้งยังเป็นการช่วยบรรเทาทุกข์ให้แก่ผู้ป่วยและญาติทำให้มีกำลังใจในการรักษาด้วย
วันอาทิตย์ที่ 24 ตุลาคม 2564
ปลัด สธ. กำชับ 20 จังหวัดเสี่ยงน้ำล้นตลิ่ง-น้ำท่วม เฝ้าระวังสถานบริการ 1,487 แห่ง
ปลัด สธ. กำชับ 20 จังหวัดเสี่ยงน้ำล้นตลิ่ง-น้ำท่วม เฝ้าระวังสถานบริการ 1,487 แห่ง
ปลัดกระทรวงสาธารณสุข กำชับ 17 จังหวัดเฝ้าระวังน้ำล้นตลิ่ง และ 3 จังหวัดใต้เฝ้าระวังน้ำท่วม คาดมีสถานบริการเสี่ยงได้รับผลกระทบรวม 1,487 แห่ง ส่วนสถานการณ์น้ำท่วมยังเหลือ 15 จังหวัด ทีมแพทย์ให้บริการดูแลแล้ว 5.1 แสนราย เตือนเฝ้าระวังสุขอนามัย ป้องกันท้องร่วง อาหารเป็นพิษ โรคระบบทางเดินอาหาร พบป่วยแล้วรวม 1,600 กว่าราย
วันนี้ (24 ตุลาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า จากการติดตามสถานการณ์และผลกระทบจากอุทกภัย พบว่า ขณะนี้ความกดอากาศสูงจากประเทศจีนแผ่ปกคลุมประเทศไทยตอนบน ทำให้บริเวณดังกล่าวมีฝนลดลง แต่ยังต้องเฝ้าระวังน้ำล้นตลิ่งและน้ำท่วมขัง 17 จังหวัด ได้แก่ อุทัยธานี ชัยภูมิ มหาสารคาม ร้อยเอ็ด นครราชสีมา บุรีรัมย์ ศรีสะเกษ ลพบุรี สุพรรณบุรี สิงห์บุรี อ่างทอง พระนครศรีอยุธยา นครปฐม ปทุมธานี ปราจีนบุรี สระแก้ว และกาญจนบุรี ส่วนภาคใต้และอ่าวไทยยังมีลมตะวันออกและตะวันออกเฉียงเหนือพัดปกคลุม ทำให้มีฝนฟ้าคะนองและฝนตกหนักบางแห่ง ประเมินว่ามีพื้นที่เสี่ยงน้ำท่วมฉับพลัน น้ำป่าไหลหลาก 3 จังหวัด คือ สุราษฎร์ธานี สงขลา และยะลา
ทั้ง 2 กรณีคาดว่ามีสถานบริการสาธารณสุขเสี่ยงได้รับผลกระทบจากน้ำท่วมรวม 1,487 แห่ง แบ่งเป็น สำนักงานสาธารณสุขจังหวัด 18 แห่ง สำนักงานสาธารณสุขอำเภอ 92 แห่ง โรงพยาบาลศูนย์ 5 แห่ง โรงพยาบาลทั่วไป 17 แห่ง โรงพยาบาลชุมชน 72 แห่ง และโรงพยาบาลส่งเสริมสุขภาพตำบล 1,283 แห่ง กำชับให้เฝ้าระวังติดตามสถานการณ์ เตรียมพร้อมป้องกันอาคาร สถานที่ และอุปกรณ์ทางการแพทย์ สำรองยาและเวชภัณฑ์ให้เพียงพอ จัดบริการทางการแพทย์ และเฝ้าระวังผลกระทบโรคและภัยสุขภาพที่อาจเกิดขึ้น
สำหรับผลกระทบจาก 4 เหตุการณ์ คือ พายุเตี้ยนหมู่, คมปาซุ , ร่องมรสุมภาคตะวันออกและภาคใต้ตอนบน และความกดอากาศสูงจากประเทศจีนที่แผ่ลงมาปกคลุม ยังคงมีสถานการณ์น้ำท่วมรวม 15 จังหวัด ได้แก่ มหาสารคาม สุพรรณบุรี สิงห์บุรี อ่างทอง พระนครศรีอยุธยา ปทุมธานี ลพบุรี ปราจีนบุรี ชัยภูมิ นครราชสีมา บุรีรัมย์ ศรีสะเกษ นครปฐม สระแก้ว และกาญจนบุรี มีผู้บาดเจ็บรวม 288 ราย เสียชีวิต 74 ราย สถานบริการสาธารณสุขได้รับผลกระทบ 174 แห่ง เปิดให้บริการปกติ 136 แห่ง เปิดบริการบางส่วน 26 แห่ง และปิดบริการ 12 แห่ง ส่งทีมแพทย์ออกปฏิบัติการ 410 ทีม ดูแลประชาชนและผู้ประสบอุทกภัย 511,576 ราย ได้แก่ เยี่ยมบ้าน 131,646 ราย แจกยาชุดช่วยเหลือน้ำท่วม 120,248 ราย ให้สุขศึกษา 92,769 ราย และบริการตรวจรักษา 101,262 ราย รวมถึงประเมินสุขภาพจิต 65,651 ราย พบเครียดมาก 433 ราย เสี่ยงภาวะซึมเศร้า 49 ราย และเสี่ยงฆ่าตัวตาย 5 ราย ได้รับการดูแลตามระบบแล้ว
"จากการตรวจรักษาพบผู้ป่วยโรคที่มากับน้ำท่วม เช่น อุจจาระร่วงเฉียบพลัน อาหารเป็นพิษ 957 รายโรคระบบทางเดินอาหาร 691 ราย ขอให้ประชาชนรักษาสุขอนามัย ล้างมือทุกครั้งหลังขับถ่ายและก่อนรับประทานอาหาร รับประทานอาหารสุกและอุ่นร้อน เพื่อลดความเสี่ยงการรับเชื้อ พื้นที่ที่สถานการณ์เริ่มคลี่คลาย ระดับน้ำลดลง การทำความสะอาดและฟื้นฟูบ้านเรือน ขอให้ตรวจเช็กระบบไฟฟ้าเพื่อป้องกันอันตรายก่อนเข้าบ้าน" นายแพทย์เกียรติภูมิกล่าว
วันจันทร์ที่ 16 สิงหาคม 2564
ปลัด วธ. เป็นประธานการประชุมคณะอนุกรรมการส่งเสริมคุณธรรมกระทรวงวัฒนธรรม ครั้งที่ ๑/๒๕๖๔
การประชุมคณะอนุกรรมการส่งเสริมคุณธรรมกระทรวงวัฒนธรรม ครั้งที่ ๑/๒๕๖๔ ผ่านระบบ ZOOM
วันที่ ๑๖ สิงหาคม ๒๕๖๔ เวลา ๐๙.๓๐ น. นางยุพา ทวีวัฒนะกิจบวร ปลัดกระทรวงวัฒนธรรมเป็นประธานการประชุมคณะอนุกรรมการส่งเสริมคุณธรรมกระทรวงวัฒนธรรม ครั้งที่ ๑/๒๕๖๔ ผ่านระบบ ZOOM โดยมี นายประสพ เรียงเงิน รองปลัดกระทรวงวัฒนธรรม ผู้บริหารกระทรวงวัฒนธรรม ผู้ทรงคุณวุฒิ คณะอนุกรรมการฯ และเจ้าหน้าที่ที่เกี่ยวข้องเข้าร่วม ณ ห้องประชุม ๒ ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันพุธที่ 20 ตุลาคม 2564
กรมทางหลวงชนบท เตรียมพร้อมรองรับการเดินทางในช่วงวันออกพรรษาและวันปิยมหาราช ระหว่างวันที่ 21 - 24 ตุลาคม 2564
เพื่ออำนวยความสะดวกปลอดภัยในการสัญจรให้กับประชาชน ตามนโยบายของรัฐมนตรีว่าการกระทรวงคมนาคม
ตามมติคณะรัฐมนตรีได้กำหนดวันหยุดราชการเพิ่มเป็นกรณีพิเศษและการกำหนดวันหยุดราชการประจำภูมิภาค รวมทั้งเห็นชอบให้เลื่อนวันหยุดชดเชยวันปิยมหาราชจากวันที่ 25 ตุลาคม 2564 เป็นวันที่ 22 ตุลาคม 2564 จึงทำให้มีวันหยุดต่อเนื่องตั้งแต่วันที่ 21 - 24 ตุลาคม 2564 กรมทางหลวงชนบท (ทช.) กระทรวงคมนาคม จึงได้กำหนดแนวทางการดำเนินงานตามมาตรการอำนวยความสะดวกและความปลอดภัย รองรับการเดินทางของประชาชนในช่วงวันออกพรรษาและวันปิยมหาราช เพื่อให้ผู้ใช้เส้นทางสามารถสัญจร ได้อย่างสะดวกรวดเร็วและปลอดภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมท่าอากาศยาน รักษาราชการแทนอธิบดีกรมทางหลวงชนบท กล่าวว่า ทช. ได้ดำเนินการเตรียมความพร้อมและกำหนดแนวทางในการอำนวยความสะดวกปลอดภัยให้กับผู้ใช้เส้นทาง พร้อมทั้งสนับสนุนนโยบายการขับเคลื่อนเศรษฐกิจภายในประเทศของรัฐบาล โดยได้กำหนด แนวทางการดำเนินงานดังนี้
1. ปรับปรุง ซ่อมแซมถนน สะพานในความรับผิดชอบให้มีความสะดวกและปลอดภัยไร้หลุมบ่อ มีเครื่องหมายจราจรอุปกรณ์อำนวยความปลอดภัยและไฟฟ้าแสงสว่าง ไฟสัญญาณจราจรครบถ้วน
2. ตรวจสอบและวิเคราะห์ข้อมูลการเกิดอุบัติเหตุที่เกิดขึ้นในระหว่างวันที่ 21 - 24 ตุลาคม 2564
ผ่านระบบ ARMS
3. เฝ้าระวังอุบัติเหตุแก่ผู้ใช้ทาง เข้าช่วยเหลือเมื่อพบรถเสียหรือเกิดอุบัติเหตุ โดยรูปแบบการดำเนินการให้พิจารณาตามความเหมาะสมของแต่ละพื้นที่ และสถานการณ์การแพร่ระบาดของเชื้อไวรัส COVID-19
4. สำหรับหน่วยงานที่มีโครงการอยู่ระหว่างดำเนินการก่อสร้าง งานซ่อมบำรุงทางและสะพาน ตรวจสอบพื้นที่โครงการในความรับผิดชอบ โดยดำเนินการคืนพื้นผิวจราจร หากมีพื้นที่สามารถปูผิวทางได้ ให้ดำเนินการให้แล้วเสร็จ และตีเส้นจราจรชั่วคราวให้ชัดเจน ติดตั้งป้ายจราจร ป้ายเตือน ไฟสัญญาณ อุปกรณ์อำนวยความปลอดภัยในบริเวณก่อสร้างและตรวจสอบให้อยู่ในสภาพพร้อมใช้งานตลอดเวลา พร้อมทั้งตรวจสอบไฟฟ้าแสงสว่างให้สว่างเพียงพอ เพื่อให้เกิดความปลอดภัยในการเดินทางผ่านบริเวณพื้นที่โครงการก่อสร้าง อีกทั้งให้ดำเนินการตามมาตรการความปลอดภัยอื่น ๆ ของ ทช. อย่างไรก็ตามประชาชนสามารถติดต่อสอบถามเส้นทางของกรมทางหลวงชนบทหรือแจ้งเหตุได้ที่สายด่วนกรมทางหลวงชนบท โทร. 1146 หรือ www.drr.go.th
วันเสาร์ที่ 24 กรกฎาคม 2564
“ชัยวุฒิ” ประกาศ “โทรฟรี” พรุ่งนี้ 8 เบอร์สายด่วนโควิด
“ชัยวุฒิ” ประกาศ “โทรฟรี” พรุ่งนี้ 8 เบอร์สายด่วนโควิด
“ชัยวุฒิ”รมว.ดีอีเอสแจ้งประชาชนโทรฟรี8เบอร์สายด่วนโควิดได้แล้วตั้งแต่วันพรุ่งนี้(25ก.ค.64)ขอบคุณกสทช.และเครือข่ายมือถือร่วมมือยกเว้นค่าบริการช่วงสถานการณ์วิกฤตโควิด-19
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าตั้งแต่วันพรุ่งนี้(25ก.ค. 64)เป็นต้นไปประชาชนสามารถใช้บริการ“โทรฟรี”สายด่วนของหน่วยงานรัฐทั้ง8เลขหมายได้แก่1330, 1323, 1422, 1442, 1646, 1668, 1669และ1506ที่รองรับการให้บริการข้อมูลตรวจสอบสิทธิประโยชน์ให้คำปรึกษาแนะนำและประสานงานกับเจ้าหน้าที่ การหาเตียงสำหรับผู้ติดเชื้อโควิดเพื่อให้การดูแลป้องกันแจ้งเตือนและให้ความช่วยเหลือประชาชนในภาวะสถานการณ์ที่ฉุกเฉินและเร่งด่วน
“จากกรณีมีประชาชนร้องเรียนเรื่องการติดต่อเบอร์สายด่วนเพื่อเข้ารับการรักษาของผู้ป่วยโควิดที่ต้องรอสายนานและมีค่าใช้จ่ายในการโทรจึงได้เร่งติดตามความคืบหน้าที่ผมได้ส่งหนังสือประสานขอความอนุเคราะห์ไปยังสำนักงานคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ(กสทช.)ตั้งแต่วันที่20ก.ค.ที่ผ่านมาให้พิจารณาขอความร่วมมือเครือข่ายผู้ให้บริการมือถือยกเว้นค่าบริการสำหรับการใช้บริการสายด่วนขอคำปรึกษาและประสานขอเตียงสำหรับผู้ป่วยติดเชื้อโควิด-19และเลขหมายอื่นที่เกี่ยวข้องรวมทั้งค่าบริการข้อความสั้นหรือSMSสำหรับระบบบริหารจัดการผู้ป่วยติดเชื้อโควิดที่ต้องกักตัวที่บ้าน”นายชัยวุฒิกล่าว
ล่าสุดกระทรวงฯได้รับการประสานตอบรับการช่วยเหลือยกเว้นค่าบริการสายด่วนเกี่ยวกับโควิดจากกสทช.และผู้ให้บริการเครือข่ายโทรศัพท์มือถือแล้วประกอบด้วย บริษัทโทรคมนาคมแห่งชาติจำกัด(มหาชน)หรือNTเอไอเอส ทรูและดีแทคโดยจะเริ่มยกเว้นค่าบริการสายด่วนให้โทรฟรีได้ตั้งแต่วันพรุ่งนี้เป็นต้นไป
ทั้งนี้ที่ผ่านมารัฐบาลมีนโยบายให้จัดทำระบบบริหารจัดการผู้ป่วยติดเชื้อโควิด-19ที่ต้องกักตัวที่บ้าน(Home Isolation)โดยมอบหมายให้NTเป็นผู้ดำเนินการในเรื่องSMS Gatewayสำหรับส่งOTPไปยังผู้ป่วยเพื่อใช้สำหรับการยืนยันตัวตนบนระบบออนไลน์และเพื่อให้แพทย์สามารถติดต่อกับผู้ป่วยได้โดยสะดวกและไม่ผิดคน
"ส่วนที่ก่อนหน้านี้ที่ยังไม่ได้รับการยกเว้นค่าโทรฯได้รับทราบข้อมูลจากกสทช.ว่าเนื่องจากต้นสังกัดแต่ละหน่วยงานที่รับผิดชอบสายด่วนไม่ทำเรื่องขอความอนุเคราะห์ไปยังกสทช.กระทรวงดิจิทัลฯจึงเห็นควรว่าเพื่อลดภาระค่าใช้จ่ายประชาชนและผู้ป่วยโควิดในขณะนี้จึงได้ประสานไปยังกสทช.เพื่อขอความอนุเคราะห์ดังกล่าวและต้องขอขอบคุณกสทช.และบริษัทผู้ให้บริการมือถือทุกค่ายที่ร่วมกันช่วยเหลือประชาชนในสถานการณ์วิกฤตโควิดในครั้งนี้ด้วย"นายชัยวุฒิกล่าว
************
วันศุกร์ที่ 26 สิงหาคม 2565
“อนุชา” ชื่นชมการดำเนินงานสหกรณ์การเกษตรมโนรมย์ฯ ตอบสนองนโยบายของรัฐ ในการพัฒนาคุณภาพชีวิตชาวเกษตรกรในพื้นที่ให้ดีขึ้น
“อนุชา” ชื่นชมการดำเนินงานสหกรณ์การเกษตรมโนรมย์ฯ ตอบสนองนโยบายของรัฐ ในการพัฒนาคุณภาพชีวิตชาวเกษตรกรในพื้นที่ให้ดีขึ้น
วันนี้ (26 สิงหาคม 2565) ณ สหกรณ์การเกษตรมโนรมย์ จำกัด อำเภอมโนรมย์ จังหวัดชัยนาท นายอนุชานาคาศัย รัฐมนตรีประจำสำนักนายกรัฐมนตรี เป็นประธานเปิดการประชุมใหญ่สามัญ ประจำปี ครั้งที่ 48 ของสหกรณ์การเกษตรมโนรมย์ จำกัด โดยมีผู้ว่าราชการจังหวัดชัยนาท นายอำเภอมโนรมย์ สหกรณ์จังหวัดชัยนาท หัวหน้าสำนักงานตรวจบัญชีสหกรณ์ชัยนาท ผู้อำนวยการสำนักงาน ธกส. จังหวัดชัยนาท ผู้จัดการ ธ.ก.ส. สาขามโนรมย์ ประธานกรรมการผู้จัดการสหกรณ์การเกษตรภายในจังหวัดชัยนาท คณะกรรมการดำเนินการ ผู้ตรวจสอบกิจการ ที่ปรึกษา ผู้แทนสมาชิก เจ้าหน้าที่สหกรณ์เข้าร่วม
นายอนุชาฯ กล่าวแสดงความยินดีกับสหกรณ์การเกษตรมโนรมย์ จำกัด ที่ได้ดำเนินธุรกิจ ในการพัฒนาภาคการเกษตรในพื้นที่มาจนครบ 48 ปี ด้วยความมุ่งมั่นและความตั้งใจ เพื่อพัฒนาองค์กรให้เป็นสหกรณ์ให้มั่นคง สร้างมาตรฐานการให้บริการที่ดี จัดสวัสดิการให้ครอบคลุมทุกกลุ่มสมาชิก ร่วมมือกันพัฒนาชุมชนและสังคม เพื่อสร้างประโยชน์ สร้างความสุขให้เกิดกับชาวมโนรมย์ และสมาชิกในพื้นที่ใกล้เคียง พร้อมกล่าวชื่นชมการดำเนินงานของสหกรณ์การเกษตรมโนรมย์ฯ ในการเป็นกลไกภาคการเกษตรที่ตอบสนองนโยบายของราชการ ในการพัฒนาคุณภาพชีวิตชาวเกษตรกรในพื้นที่อำเภอมโนรมย์ และพื้นที่ใกล้เคียง ไม่ว่าจะเป็นโครงการรวบรวมข้าวเปลือก ที่เน้นการตลาดนำการผลิต โครงการธุรกิจชุมชนสร้างไทย โครงการนาแปลงใหญ่ เพื่อช่วยเหลือบรรเทาความเดือดร้อน ของสมาชิกและเกษตรกรในพื้นที่มีความเป็นอยู่ที่ดีขึ้น เพิ่มขีดความสามารถในการดำเนินธุรกิจของสมาชิกต่อสหกรณ์อย่างต่อเนื่อง พร้อมกับย้ำว่า การพัฒนาดังกล่าวสามารถตอบสนองความต้องการของสมาชิกทุกท่านได้เป็นอย่างดี แสดงให้เห็นถึงจุดยืนอันแน่วแน่ในการเป็นที่พึ่งของมวลสมาชิกอย่างแท้จริง
สำหรับการดำเนินงานของสหกรณ์เกษตรมโนรมย์ในรอบปีที่ผ่านมา สหกรณ์ฯ มีผลกำไรสุทธิ 24 ล้านบาทเศษ ผลของกำไรจัดสรรเป็นทุนของสหกรณ์ และเป็นเงินปันผลให้แก่สมาชิก มีสมาชิกรวม 4 สาขา จำนวน 8,470 คน ทุนเรือนหุ้น 583 ล้านบาทเศษ ทุนดำเนินงาน 2,620 ล้านบาทเศษ เงินรับฝากจากสมาชิก 1,673 ล้านบาทเศษ สินเชื่อให้แก่สมาชิก 1,433 ล้านบาทเศษ รวบรวมข้าวเปลือกจากสมาชิกและเกษตรกรทั่วไป โดยทำ MOU กับบริษัทธนสรรไรซ์ จำกัด จำนวน 136,000 ตันเศษ คิดเป็นเงิน จำนวน 956 ล้านบาท
............................
วันพุธที่ 24 พฤศจิกายน 2564
รวอ.สุริยะ ให้คณะผู้บริหารระดับสูงของบริษัท พานาโซนิค ไลฟ์ โซลูชั่น เซลส์ (ประเทศไทย) จำกัด เข้าพบ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้คณะผู้บริหารระดับสูงของบริษัท พานาโซนิค ไลฟ์ โซลูชั่น เซลส์ (ประเทศไทย) จำกัด เข้าพบ
รวอ.สุริยะ ให้คณะผู้บริหารระดับสูงของบริษัท พานาโซนิค ไลฟ์ โซลูชั่น เซลส์ (ประเทศไทย) จำกัด เข้าพบ
วันนี้ (23 พฤศจิกายน 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายมัทซึโมโต วาทารุ กรรมการผู้จัดการ บริษัท พานาโซนิค ไลฟ์ โซลูชั่นส์ (เอเชียแปซิฟิก) จำกัด และประธาน บริษัท พานาโซนิค ไลฟ์ โซลูชั่นส์ เซลส์ (ประเทศไทย) จำกัด นำคณะผู้บริหารระดับสูงของบริษัท พานาโซนิค ไลฟ์ โซลูชั่น เซลส์ (ประเทศไทย) จำกัด เข้าพบ เพื่อนำเสนอข้อมูลและผลิตภัณฑ์ระบบฟอกอากาศสำหรับติดตั้งในอาคาร ห้องน้ำ ห้องพยาบาลฉุกเฉิน ซึ่งเป็นเทคโนโลยีชั้นสูงเรื่องการยับยั้งเชื้อไวรัส ตลอดจนการสร้างคุณภาพอากาศ ซึ่งสอดคล้องกับการใช้งานในพื้นที่ Bubble and Seal ที่ทางบริษัทฯ ได้พัฒนาขึ้นเพื่อเป็นประโยชน์ต่อผู้เกี่ยวข้อง ทั้งนี้มีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม นายวันชัย พนมชัย อธิบดีกรมโรงงานอุตสาหกรรม และผู้บริหารระดับสูงของกระทรวงอุตสาหกรรมเข้าร่วมด้วย ณ ห้องประชุม อก.1 ชั้น 2 สำนักงานปลัดกระทรวงอุตสาหกรรม
วันอังคารที่ 10 พฤษภาคม 2565
มาตรการทางภาษีและค่าธรรมเนียมสำหรับทรัสต์เพื่อการลงทุนในอสังหาริมทรัพย์ที่มีข้อกำหนดในการซื้อทรัพย์สินคืน (มาตรการฯ REIT buy-back)
เมื่อวันที่ 10 พ.ค.2565 ครม.มีมติเห็นชอบมาตรการฯ REIT buy-back เพื่อเป็นการเสริมสภาพคล่องให้แก่ผู้ประกอบการและลดภาระให้แก่ภาคธุรกิจที่ได้รับผลกระทบจากการแพร่ระบาดของ COVID–19
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า เมื่อวันที่ 10 พฤษภาคม 2565 คณะรัฐมนตรีได้มีมติเห็นชอบมาตรการทางภาษีและค่าธรรมเนียมสำหรับ ทรัสต์เพื่อการลงทุนในอสังหาริมทรัพย์ที่มีข้อกำหนดในการซื้อทรัพย์สินคืน (มาตรการฯ REIT buy-back) เพื่อเป็นการเสริมสภาพคล่องให้แก่ผู้ประกอบการและลดภาระให้แก่ภาคธุรกิจที่ได้รับผลกระทบจากการแพร่ระบาดของ COVID–19 โดยมีรายละเอียด ดังนี้
1) มาตรการด้านภาษี โดยกำหนดให้ยกเว้นภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ ให้แก่
1.1) บริษัทหรือห้างหุ้นส่วนนิติบุคคลสำหรับการขายทรัพย์สินให้แก่ทรัสตีของกองทรัสต์ที่มีข้อกำหนดขายคืน (REIT buy-back) ซึ่งลงทุนในอสังหาริมทรัพย์ที่บริษัทหรือห้างหุ้นส่วนนิติบุคคลผู้ขายทรัพย์สินมีภาระผูกพันในการซื้อทรัพย์สินดังกล่าวคืน ซึ่งได้กระทำภายใน 2 ปีนับแต่วันที่พระราชกฤษฎีกามีผลใช้บังคับ
1.2) ทรัสตีของกอง REIT buy-back สำหรับการขายทรัพย์สินคืนให้แก่บริษัทหรือห้างหุ้นส่วนนิติบุคคลที่ได้กระทำตามข้อ 1.1) ซึ่งได้กระทำภายใน 5 ปี นับแต่วันที่ซื้อทรัพย์สินจากเจ้าของเดิม
ทั้งนี้ เฉพาะการขายทรัพย์สินคืนที่เป็นไปตามที่คณะกรรมการกำกับตลาดทุนประกาศกำหนด
และต้องเป็นไปตามและหลักเกณฑ์ วิธีการ และเงื่อนไขที่อธิบดีกรมสรรพากรประกาศกำหนด โดยในกรณีที่ไม่เป็นไปตามหลักเกณฑ์และเงื่อนไข ให้สิทธิที่ได้รับยกเว้นภาษีสิ้นสุดลง และต้องเสียภาษีอากรย้อนหลัง พร้อมเงินเพิ่มและเบี้ยปรับ (ถ้ามี)
2) มาตรการด้านค่าธรรมเนียม โดยลดค่าจดทะเบียนการโอนอสังหาริมทรัพย์จากเดิมร้อยละ 2 เหลือร้อยละ 0.01 สำหรับกรณีดังนี้
2.1) เจ้าของเดิมโอนอสังหาริมทรัพย์ให้แก่ทรัสตีของกอง REIT buy-back ภายใน 2 ปี นับแต่วันที่ประกาศกระทรวงมหาดไทยใช้บังคับ
2.2) ทรัสตีของกอง REIT buy-back โอนอสังหาริมทรัพย์ให้แก่เจ้าของเดิมภายใน 5 ปี นับแต่วันที่เจ้าของเดิมโอนอสังหาริมทรัพย์ให้แก่ทรัสตีของกอง REIT buy-back
ทั้งนี้ การดำเนินการตามมาตรการข้างต้นจะมีการดำเนินการโดย (1) การตราพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... จำนวน 1 ฉบับ และ (2) การออกประกาศกระทรวงมหาดไทยตามประมวลกฎหมายที่ดินและตามกฎหมายว่าด้วยอาคารชุด รวม 2 ฉบับ
นอกจากนี้ โฆษกกระทรวงการคลังได้กล่าวว่า มาตรการฯ REIT buy-back จะช่วยสนับสนุนให้ผู้ประกอบการที่ได้รับผลกระทบจากการแพร่ระบาดของ COVID-19 หรือได้รับผลกระทบจากภาวะเศรษฐกิจชะลอตัวอันเป็นเหตุให้เกิดการขาดสภาพคล่องในการประกอบธุรกิจ สามารถเข้าถึงแหล่งเงินทุนเพื่อนำไปเสริมสภาพคล่องในการประกอบธุรกิจ โดยใช้ทรัพย์สินที่มีอยู่เป็นเครื่องมือในการระดมทุนผ่านการขายทรัพย์สินให้แก่กอง REIT buy-back และยังรักษาความเป็นเจ้าของในทรัพย์สินดังกล่าวไว้ได้ ทั้งนี้ คาดการณ์ว่า กอง REIT buy-back จะมีการลงทุนในทรัพย์สินประมาณ 30,000 ล้านบาท
สอบถามข้อมูลเพิ่มเติม
สำนักงานเศรษฐกิจการคลัง  โทร. 02 273 9020 ต่อ 3525 3529 3536 3526 3548 3521 3508
มาตรการด้านภาษี    กรมสรรพากร ศูนย์สารนิเทศสรรพากร (RD Intelligence Center) โทร. 1161
มาตรการด้านค่าธรรมเนียม   กรมที่ดิน โทร. 0-2141-5555
วันจันทร์ที่ 21 มิถุนายน 2564
ดีอีเอส ร่วมหารือติดตามความคืบหน้าการดำเนินงาน-แผนธุรกิจของ APPC
ดีอีเอส ร่วมหารือติดตามความคืบหน้าการดำเนินงาน-แผนธุรกิจของ APPC
เมื่อวันที่21มิถุนายน2564นายภูเวียงประคำมินทร์รองปลัดกระทรวงดิจิทัลเพื่อเศรษฐกิจและสังคมเป็นประธานการประชุมคณะกรรมการบริหารวิทยาลัยการไปรษณีย์แห่งเอเชียและแปซิฟิกประจำปี2564 (Asian Pacific Postal College Governing Board) ผ่านทางOnline Conferenceโดยที่ประชุมร่วมพิจารณาวาระที่น่าสนใจอาทิรายงานผลการดำเนินงานของวิทยาลัยการไปรษณีย์แห่งเอเชียและแปซิฟิก(APPC)ประจำปี2563แผนธุรกิจของAPPCในช่วงปีพ.ศ. 2565 – 2567การแต่งตั้งผู้ตรวจสอบบัญชีแผนงานและงบประมาณประจำปี2565 และรายงานความคืบหน้าของโครงการณห้องประชุม801ชั้น8สำนักงานปลัดกระทรวงดิจิทัลเพื่อเศรษฐกิจและสังคม
**********
วันพุธที่ 4 พฤษภาคม 2565
ปลัดฯ กอบชัย เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล
ปลัดฯ กอบชัย เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล
ปลัดฯ กอบชัย เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล
วันนี้ (3 พฤษภาคม 2565) เวลา 17.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม เข้าเฝ้ารับเสด็จพระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชกุศลทักษิณานุปทานและพระราชพิธีฉัตรมงคล พฤษภาคม พุทธศักราช 2565 ณ พระที่นั่งอมรินทรวินิจฉัย ในพระบรมมหาราชวัง
#กระทรวงอุตสาหกรรม
#พระราชพิธีฉัตรมงคล2565
วันจันทร์ที่ 29 พฤศจิกายน 2564
การประชุมคณะกรรมการกำหนดหลักเกณฑ์ และวิธีการสรรหากรรมการจริยธรรม ประจำสำนักงานปลัดกระทรวงยุติธรรม ครั้งที่ ๒/๒๕๖๔
การประชุมคณะกรรมการกำหนดหลักเกณฑ์ และวิธีการสรรหากรรมการจริยธรรม ประจำสำนักงานปลัดกระทรวงยุติธรรม ครั้งที่ ๒/๒๕๖๔
ในวันจันทร์ที่ ๒๙ พฤศจิกายน ๒๕๖๔ เวลา ๐๙.๐๐ น. ณ ห้องประชุม ๑๐ - ๐๑ อาคารกระทรวงยุติธรรม นางสาวรวิวรรณ จตุรพิธพร ที่ปรึกษาด้านกฎหมาย สำนักงานปลัดกระทรวงยุติธรรม เป็นประธานการประชุมคณะกรรมการกำหนดหลักเกณฑ์ และวิธีการสรรหากรรมการจริยธรรม ประจำสำนักงานปลัดกระทรวงยุติธรรมครั้งที่ ๒/๒๕๖๔ โดยมี นางสาวรวิวรรณ์ ศรีวนาภิรมย์ ผู้ช่วยปลัดกระทรวงยุติธรรม และคณะทำงาน เข้าร่วมประชุมฯ
ในการนี้ ที่ประชุมได้รับรองรายงานการประชุมคณะกรรมการกำหนดหลักเกณฑ์ และวิธีการสรรหากรรมการจริยธรรม ประจำสำนักงานปลัดกระทรวงยุติธรรม ครั้ง ๑/๒๕๖๔ เมื่อวันพุธที่ ๑๐ พฤศจิกายน ๒๕๖๔ โดยฝ่ายเลขานุการฯ ได้แจ้งให้ที่ประชุมทราบ เรื่อง ประกาศคณะกรรมการกำหนดหลักเกณฑ์ และวิธีการสรรหากรรมการจริยธรรมประจำสำนักงานปลัดกระทรวงยุติธรรม เรื่อง รายชื่อผู้มีสิทธิ์เข้ารับการคัดเลือกเป็นกรรมการจริยธรรมประจำสำนักงานปลัดกระทรวงยุติธรรม ตามข้อกำหนดว่าด้วยกระบวนการรักษาจริยธรรม : กลไกและการบังคับใช้ประมวลจริยธรรมข้าราชการพลเรือน ข้อ ๖ (๓)
นอกจากนี้ที่ประชุมได้พิจารณา การลงคะแนนเลือกกรรมการจริยธรรมประจำสำนักงานปลัดกระทรวงยุติธรรม ผ่านระบบ google form และ กำหนดการเลือกกรรมการจริยธรรมประจำสำนักงานปลัดกระทรวงยุติธรรม โดยจะทำการคัดเลือก ในวันอังคารที่ ๗ ธันวาคม ๒๕๖๔ ผ่านระบบ google form ซึ่งจะมีการประชาสัมพันธ์ให้ทราบต่อไป
วันจันทร์ที่ 25 ตุลาคม 2564
นายกรัฐมนตรี มอบเงินบริจาคจากประชาชนทั่วไปและคณะรัฐมนตรี กว่า 20 ล้านบาท จากบัญชีเงินบริจาค
นายกรัฐมนตรี มอบเงินบริจาคจากประชาชนทั่วไปและคณะรัฐมนตรี กว่า 20 ล้านบาท จากบัญชีเงินบริจาค "สำนักงานปลัด-สำนักนายกรัฐมนตรีฯ "  สมทบโครงการวิจัยและพัฒนาวัคซีนป้องกันโควิด-19 ไทย รัฐบาลพร้อมสนับสนุนพัฒนาวัคซีนโควิด-19 ไทยเต็มที่
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (25 ตุลาคม 2564) เวลา 08.30 น. ณ ห้องสีม่วง ตึกไทยคู่ฟ้า ทำเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้นายธีรภัทร ประยูรสิทธิ ปลัดสำนักนายกรัฐมนตรี เข้าพบ เนื่องในพิธีมอบเงินบริจาคสมทบทุนโครงการเกี่ยวกับวัคซีนป้องกันโควิด-19 แก่หน่วยงานด้านการวิจัยและนวัตกรรมโครงการเกี่ยวกับวัคซีนป้องกันโควิด-19 โดย ศาสตราจารย์ นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม และ นายแพทย์นคร เปรมศรี ผู้อำนวยการสถาบันวัคซีนแห่งชาติ เป็นผู้รับมอบ มีนายวิษณุ เครืองาม รองนายกรัฐมนตรี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข นายเอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม นายดิสทัต โหตระกิตย์ เลขาธิการนายกรัฐมนตรี นางสาวไตรศุลี ไตรสรณกุล รองโฆษกประจำสำนักนายกรัฐมนตรี ร่วมในครั้งนี้ด้วย
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรีเป็นประธานในพิธีมอบเงินบริจาคจากประชาชนทั่วไปและคณะรัฐมนตรี ในบัญชีเงินบริจาค “สำนักงานปลัด-สำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)” เพื่อสมทบทุนในโครงการวิจัยและพัฒนาวัคซีนป้องกันโควิด-19 แก่กระทรวงการอุดมศึกษา วิทยาศาสตร์ วิจัยและนวัตกรรม จำนวน 15,050,000 บาท และเพื่อสนับสนุนโครงการพัฒนาวัคซีนป้องกันโรคติดเชื้อไวรัสโควิด-19 ของจุฬาลงกรณ์มหาวิทยาลัย และสถาบันวัคซีนแห่งชาติ กระทรวงสาธารณสุข จำนวน 5,050,000 บาท
โอกาสนี้ นายกรัฐมนตรีสอบถามถึงความก้าวหน้าในการพัฒนาวัคซีนโควิด-19 ของประเทศไทย ด้วยความสนใจ พร้อมย้ำให้เร่งรัดพัฒนาพัฒนาวิจัยวัคซีนโควิด-19 ซึ่งเป็นนโยบายของรัฐบาลให้ได้ตามเป้าหมายที่กำหนด เช่นเดียวกับหลายประเทศที่มีการพัฒนาวิจัยวัคซีนโควิด-19 ซึ่งรัฐบาลพร้อมสนับสนุนงบประมาณเพิ่มเติมนอกจากงบประมาณภาครัฐที่มีอยู่ เพื่อให้การวิจัยพัฒนาวัคซีนโควิด-19 ประสบความสำเร็จได้โดยเร็ว
นายกรัฐมนตรีได้ขอบคุณรองนายกรัฐมนตรี รัฐมนตรีที่เกี่ยวข้องทุกคน รวมทั้งภาคประชาชน และภาคเอกชน ที่เป็นส่วนหนึ่งในการร่วมบริจาคเงินสมทบทุนในครั้งนี้ พร้อมฝากกำลังใจไปให้ยังแพทย์ พยาบาล บุคลากรหน้าด่านทุกคนด้วย
..............................................
วันจันทร์ที่ 1 สิงหาคม 2565
ปลัด พม. สั่งอธิบดี ดย. เร่งตรวจสอบข้อเท็จจริง กรณี จนท.บ้านพักเด็กและครอบครัว จ.กาฬสินธุ์ ถูกจับกุมคดีค้าประเวณีเด็ก
ปลัด พม. สั่งอธิบดี ดย. เร่งตรวจสอบข้อเท็จจริง กรณี จนท.บ้านพักเด็กและครอบครัว จ.กาฬสินธุ์ ถูกจับกุมคดีค้าประเวณีเด็ก
วันที่ 29 ก.ค. 65นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า จากกรณีเจ้าหน้าที่ตำรวจกองบังคับการปราบปรามการค้ามนุษย์ ได้จับกุมผู้ต้องหาคดีค้าประเวณีเด็ก จำนวน 9 ราย ในพื้นที่จังหวัดกาฬสินธุ์ ด้วยข้อหาเพื่อสนองความใคร่ของผู้อื่น เป็นธุระจัดหา ล่อไป หรือพาไปเพื่อการอนาจารซึ่งชายหรือหญิง แม้ผู้นั้นจะยินยอมก็ตาม เป็นการกระทำต่อบุคคลอายุเกินสิบห้าปีแต่ยังไม่เกินสิบแปดปี, พรากผู้เยาว์อายุกว่าสิบห้าปีแต่ไม่เกินสิบแปดปี ไปเสียจากบิดา มารดา ผู้ปกครอง หรือผู้ดูแลเพื่อหากำไรหรือเพื่อการอนาจารฯ โดยหนึ่งในผู้ต้องหากลุ่มดังกล่าวมีนักสังคมสงเคราะห์ของบ้านพักเด็กและครอบครัวจังหวัดกาฬสินธุ์ด้วย ทั้งนี้ ตนได้สั่งการไปยังอธิบดีกรมกิจการเด็กและเยาวชน (อธิบดี ดย.) ในฐานะกำกับดูแลบ้านพักเด็กและครอบครัวจังหวัดทั่วประเทศ เร่งตรวจสอบข้อเท็จจริงโดยเร็วที่สุด ขณะนี้ ดย. ได้มีคำสั่งให้นักสังคมสงเคราะห์ดังกล่าวซึ่งเป็นพนักงานราชการย้ายออกนอกพื้นที่เพื่อมาปฏิบัติราชการที่ส่วนกลาง อีกทั้งอยู่ระหว่างตั้งคณะกรรมการสอบวินัย คณะกรรมการสอบบัตรประจำตัวพนักงานตาม พ.ร.บ.คุ้มครองเด็ก พ.ศ. 2546 และคณะกรรมการสอบใบประกอบวิชาชีพสังคมสงเคราะห์ ซึ่งหากมีเจ้าหน้าที่ของกระทรวง พม. กระทำความผิดตามกฎหมาย กระทรวง พม. พร้อมดำเนินการเอาผิดตามวินัยและให้ความร่วมมือกับเจ้าหน้าที่ตำรวจดำเนินคดีอย่างถึงที่สุด โดยไม่มีการละเว้นและเลือกปฎิบัติแต่อย่างใด
วันจันทร์ที่ 11 ตุลาคม 2564
"หวั่นพายุ 2 ลูกซ้ำชาวบ้าน สั่งกองทัพเฝ้าระวังพื้นที่เสี่ยง เสริมและกระจายกำลังลงช่วยลดอันตรายและความเสียหาย"
พล.อ.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา นรม.และ รมว.กห. ได้กำชับ กห.โดยทุกเหล่าทัพ ให้คงกำลังสนับสนุนการช่วยเหลือประชาชนจากอุทกภัยที่เกิดขึ้นจากพายุ “เตี้ยนหมู”ในพื้นที่ต่างๆกว่า 30 จว.ต่อเนื่องกันไปจนถึงขั้นฟื้นฟู
ขณะเดียวกันให้ติดตามเฝ้าระวังสถานการณ์ผลกระทบจากร่องมรสุมพาดผ่านและผลกระทบจากพายุโซนร้อน “ไลออนร็อก”และ “คมปาซุ” โดยเฉพาะพื้นที่เสี่ยงภัย จากฝนตกสะสมต่อเนื่องในพื้นที่ภาคเหนือ ภาคตะวันออกเฉียงเหนือตอนบน ภาคตะวันออกและภาคใต้ โดยให้เสริมกำลังหมุนเวียนร่วมกับจิตอาสาและเครื่องมือช่างกระจายลงพื้นที่เข้าช่วยประชาชนให้ทั่วถึง เพื่อลดอันตรายและความเสียหายที่จะเกิดขึ้น ทั้งนี้ขอให้ใช้สะพานทหารเข้าช่วยดำรงไม่ให้เส้นทางสัญจรถูกตัดขาด และปฏิบัติหน้าที่ด้วยความระมัดระวัง ไม่ประมาท
โฆษก กห. กล่าวเพิ่มเติมว่า ตั้งแต่ 23 ก.ย.64 ต่อเนื่องถึงปัจจุบัน กห.โดยทุกเหล่าทัพ ยังคงกระจายกำลังลงพื้นที่ สนับสนุนให้การช่วยเหลือประชาชนจากอุทกภัย พายุโซนร้อน “เตี้ยนหมู” ที่เกิดขึ้นเป็นวงกว้าง 33 จว. โดยได้จัดกำลังพลหมุนเวียนกว่า 10,000 นาย พร้อมยุทโธปกรณ์และเครื่องมือช่าง เช่น รถยนต์บรรทุกขนาดต่าง ๆ รถขุดตัก รถยนต์บรรทุกเทท้าย รถครัวสนาม รถประปาสนาม จัดสร้างพื้นที่พักหลบภัยชั่วคราว พร้อมห้องน้ำและห้องสุขา รถพยาบาล เรือท้องแบน เรือผลักดันน้ำ สะพานชนิดต่าง ๆ และอากาศยานไร้คนขับ เป็นต้น ลงพื้นที่ให้การช่วยเหลือกู้ภัยเร่งด่วน ทั้งการอพยพประชาชน ขนย้ายสิ่งของ แจกจ่ายอาหาร สิ่งของบรรเทาทุกข์และการรักษาพยาบาล การติดตั้งสะพานและยานพาหนะอำนวยความสะดวกการเดินทาง กรอกกระสอบทรายการจัดทำพนังกั้นน้ำ และใช้เครื่องจักรเปิดทางระบายน้ำ ติดตั้งเครื่องสูบน้ำ เรือผลักดันนำ้ รวมทั้งกำจัดวัชพืชและสิ่งกีดขวางทางน้ำ เพื่อลดระดับน้ำและความเสียหายในพื้นที่ให้มากที่สุด
สำหรับสถานการณ์ใน 16 จว.ที่คลี่คลายแล้ว กองทัพยังคงกำลังทหารในพื้นที่ สนับสนุนการช่วยเหลือ กำจัดซากปรักหักพัง รวมทั้งขนย้ายสิ่งของประชาชนที่ได้รับผลกระทบกลับเข้าบ้านเรือน ดูแลทำความสะอาดพื้นที่สาธารณะ โรงเรียน วัดและสถานพยาบาลต่อเนื่องกันไป ทั้งนี้ยังคงประสานทำงานร่วมกับหน่วยงานในพื้นที่อย่างใกล้ชิด ติดตามเฝ้าระวังพื้นที่เสี่ยงภัย จากผลกระทบจากพายุที่จะเกิดขึ้นต่อเนื่องกันไป เพื่อลดความเสียหายและผลกระทบกับประชาชนในวงกว้างต่อไป
#ช่วยเหลือประชาชน
#ทหารของพระราชา
วันพุธที่ 17 พฤศจิกายน 2564
กรมการขนส่งทางราง ลงสำรวจจุดตัดทางถนนและทางรถไฟ จังหวัดกาญจนบุรี และจังหวัดราชบุรี
เพื่อพิจารณาแนวทางการปรับปรุงแก้ไขกายภาพจุดตัดที่มีความเสี่ยงต่อการเกิดอุบัติเหตุ หรือมีอุบัติเหตุเคยเกิดขึ้นแล้วให้มีความปลอดภัยยิ่งขึ้น
เมื่อวันที่ 16 พฤศจิกายน 2564 กองมาตรฐานความปลอดภัยและบำรุงทาง กรมการขนส่งทางราง (ขร.) กระทรวงคมนาคม ลงพื้นที่สำรวจจุดตัดทางถนนและทางรถไฟ ในพื้นที่จังหวัดกาญจนบุรี และจังหวัดราชบุรี เพื่อพิจารณาแนวทางการปรับปรุงแก้ไขกายภาพของจุดตัดที่มีความเสี่ยงต่อการเกิดอุบัติเหตุ หรือมีประวัติการเกิดอุบัติเหตุ ให้มีความปลอดภัย
สำหรับจุดตัดในจังหวัดกาญจนบุรี เป็นช่วงที่มีจุดตัดเสมอระดับเป็นจำนวนมาก โดยเฉพาะช่วงบริเวณท่าเรือน้อย - กาญจนบุรี ซึ่งมีระยะทาง 27 กิโลเมตร โดยมีจุดตัดเสมอระดับมากกว่า 50 จุด และหลายจุดเป็นจุดที่เกิดอุบัติเหตุซ้ำซ้อน เช่น บริเวณเสาโทรเลขที่ 114/7-8 โดยได้ดำเนินการปิดทางลักผ่านแล้ว และเปิดใช้จุดตัดทางรถไฟกับถนนของโยธาธิการและผังเมืองจังหวัดกาญจนบุรีแทน ซึ่งเป็นจุดตัดที่ได้รับอนุญาต และมีการติดตั้งครื่องกั้นคานอัตโนมัติ (ข.1) แทน ซึ่งจะช่วยลดอุบัติเหตุบริเวณดังกล่าว ส่วนจุดตัดทางลักผ่านอื่นๆขร. อยู่ระหว่างหารือกับการรถไฟแห่งประเทศไทย (รฟท.) และองค์กรปกครองส่วนท้องถิ่น เพื่อพิจารณาแนวทางการแก้ไขที่เหมาะสมกับพื้นที่ต่อไป
ในส่วนของจุดตัดในจังหวัดราชบุรี เจ้าหน้าที่ ขร. ได้ลงพื้นที่สำรวจจุดที่เกิดอุบัติเหตุซ้ำซ้อนจำนวน 4 จุด ซึ่งอยู่ระหว่างการแก้ไขโดยการก่อสร้างจุดตัดต่างระดับที่อยู่ใกล้เคียงแทน ประกอบด้วย สะพานกลับรถรูปตัวยู 3 แห่ง และสะพานข้ามทางรถไฟ 1 แห่ง (บริเวณบ้านหนองกบ) ในโครงการก่อสร้างรถไฟทางคู่ช่วงนครปฐม - หัวหิน โดยด้านล่างจะปรับปรุงให้เป็นจุดกลับรถและปิดทางผ่านเสมอระดับ ภายหลังเปิดใช้ทางคู่ ซึ่งจะช่วยลดอุบัติเหตุบริเวณจุดตัดทางถนนและทางรถไฟดังกล่าวได้
สำหรับการดำเนินการแก้ปัญหาจุดตัดทางถนนและทางรถไฟ เป็นหนึ่งในนโยบายสำคัญของกระทรวงคมนาคม ในการปรับปรุงจุดตัดให้มีความปลอดภัย เพื่อลดอุบัติเหตุบริเวณจุดตัดทางถนนและทางรถไฟอย่างยั่งยืน
วันจันทร์ที่ 1 สิงหาคม 2565
รมว.พม. ชี้แจงอภิปรายไม่ไว้วางใจเรื่องทุจริตในการเคหะแห่งชาติ พร้อมให้ตรวจสอบ ยันคนจนต้องมีที่อยู่ ประชาชนต้องได้ประโยชน์เพิ่มขึ้น
รมว.พม. ชี้แจงอภิปรายไม่ไว้วางใจเรื่องทุจริตในการเคหะแห่งชาติ พร้อมให้ตรวจสอบ ยันคนจนต้องมีที่อยู่ ประชาชนต้องได้ประโยชน์เพิ่มขึ้น
วันที่ 20 ก.ค. 65เวลา 14.30 น. ที่รัฐสภานายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ชี้แจงกรณี นายณัฐชา บุญไชยอินสวัสดิ์ ส.ส.กทม. พรรคก้าวไกล อภิปรายไม่ไว้วางใจเรื่องการทุจริตในการเคหะแห่งชาติ (กคช.) ในการประชุมสภาผู้แทนราษฎรครั้งที่ 13 (สมัยสามัญประจำปีครั้งที่หนึ่ง) เป็นพิเศษ ว่า ด้วยนายณัฐชาได้เอาแผ่นชาร์ตขึ้นนำเสนอในที่ประชุม จำนวน 4 แผ่น และบอกว่าพวกตนจะเอาทรัพย์สินของ กคช. ไปหาผลประโยชน์ ซึ่งท่านทราบไหมว่า แผ่นชาร์ตดังกล่าวต้องระวัง เพราะเป็นงานที่ทำจากเวิร์คชอป (Workshop) ของ กคช. ที่คณะกรรมการ กคช. คุยกับผู้บริหาร ซึ่งชาร์ตต่างๆ มาจากอินเทอร์เน็ต ไม่ใช่ข้อมูลลับ และชาร์ตดังกล่าวนี้ถูกส่งเป็นเอกสารเท็จมาให้ท่านใช้ ไม่มีเรื่องประเมินทรัพย์สิน ตามที่ได้กล่าวหาตนว่ามาประชุมกันแล้วประเมินทรัพย์สิน ซึ่งไม่มี
นายจุติกล่าวต่อไปว่า มีการสั่งประเมินทรัพย์สินหรือไม่ เพราะมีคนแอบไปหาผลประโยชน์กับทรัพย์สินของ กคช. ด้วยการเช่าพื้นที่เพื่อไปทำที่จอดรถ เดือนละ 40,000 บาท แต่ไปหารายได้เดือนละ 500,000 บาท โดยมีคนในรู้เห็นเป็นใจด้วย ซึ่งสิ่งต่างๆ เหล่านี้ ต้องหยุด ต้องจบ แล้วเมื่อไหร่จะเลิกหาผลประโยชน์กับ กคช. และท่านจะยื่นเรื่องให้กับ ป.ป.ช. แต่คณะกรรมการชุดนี้ได้ทำไปแล้วบางส่วน บางเรื่องที่ตรงกับเรื่องที่ ส.ส. หยิบยกขึ้นมาในสภา อีกทั้ง สตง. ได้หยิบยกเรื่องแอบขายที่ดินของ กคช. เพื่อเปิดทางให้ที่ดินเอกชนที่ตาบอดมีมูลค่ามหาศาล ซึ่งปิดบังกันมา 10 กว่าปี วันนี้ ป.ป.ช. ได้รับทราบเรื่องการเช่าเหมาห้อง จำนวน30,000 ห้อง ที่แอบทำกันมานานกว่า 10 ปี วันนี้ ได้ส่งเรื่องให้ ป.ป.ช. เช่นกัน ฉะนั้น ตนทำด้วยความบริสุทธิ์ใจ อยากให้ประชาชนได้บ้าน มีบ้านที่อยู่อาศัยราคาถูก ถึงแม้ไม่ได้เป็นเจ้าของกรรมสิทธิ์ แต่ได้เช่าในราคาถูก
นายจุติกล่าวต่อไปอีกว่า ตนพร้อมให้ตรวจสอบ แต่ไม่พร้อมให้เอกชนมาใช้สภาเป็นที่บิดเบือนเพื่อผลประโยชน์ผ่านธุรกิจ เพราะวันนี้มีเอกชนลักลอบมาเป็นที่ปรึกษา เป็นนักวิชาการอยู่ในบางคณะกรรมาธิการเพื่อหาผลประโยชน์ให้กับบริษัทเอกชน ถ้ายังไม่เลิก ต่อไปตนจะเชิญท่านสมาชิกผู้ทรงเกียรติไปตรวจสอบด้วยกัน วันนี้ สิ่งที่เป็นประโยชน์กับบ้านเมือง เราต้องทำด้วยความสุจริตใจ ตั้งใจที่สุดในชีวิต ซึ่งตนเป็นนักการเมืองที่อยากให้คนจนมีบ้านอยู่ อยากให้คนจนมีบ้านที่มีศักดิ์ศรีของความเป็นมนุษย์
"สุดท้ายนี้ ขอให้ไปดูบ้านเอื้ออาทรกับบ้านที่ผมสร้างใหม่ บ้านเอื้ออาทรเดิม สภาพเป็นยังไง บ้านใหม่ที่ผมสร้าง คือ ห้องน้ำมีสุขภัณฑ์ใช้คอตโต้ ปูพื้นยาง มีมุ้งลวด เหล็กดัดกันขโมย ตู้เสื้อผ้า 1 ตู้โต๊ะกินข้าว 1 ตัว เตียง 1 เตียง ราคาเช่าเดือนละ 999 บาท ครอบครัวใหญ่หน่อย 1,500 บาทต่อเดือนผมยอมให้ท่านตรวจสอบ เราทำด้วยความสัตย์จริง และความตั้งใจว่า คนจนต้องมีที่อยู่ ประชาชนต้องได้ประโยชน์เพิ่มขึ้น การเคหะฯ ต้องได้ประโยชน์เพิ่มขึ้น และเอกชนต้องเลิกหากิน เป็นเหลือบกับการเคหะฯ" นายจุติกล่าวในตอนท้าย